假山
作者：黄裳
朝代：宋

paragraphs: 天作乃說真，人作故云假。
堆疊孕奇怪，含思亦如畫。
遙岑出寸碧，羣岫擁而亞。
蒼苔抱秀骨，尤愜時雨灑。
去來何所人，度嶺策羸馬。
安得無心雲，經從斷而挂。
日落行且休，寒巖峙孤舍。
假合雖使然，登覽憂亦寫。
萬法資諸心，一念有神化。
締構况融結，猶造秋與夏。
攝用還一空，何取亦何捨。
莫認假與真，外樂聊以借。